Kaare Røddes plass (Oslo)

Kaare Røddes plass (1–19) er en plass på Lille Tøyen i bydel Grünerløkka i Oslo. Den ligger mellom Ansgar Sørlies vei og Tore Hunds vei. Lille Tøyen hageby består av et ytre rektangel med toetasjes blokker og to indre rektangler. Kaare Røddes plass ligger mellom disse to indre rektanglene. Plassen består av et grøntareal og en vei. På tre sider er det hagebyblokker, oppført rundt 1918 etter Magnus Poulssons tegninger. Oppgangene har løpende nummer til plassen fra 1 til 19. Som fondmotiv til veien ligger den treetasjes Økernveien 43–45, som er hagebyens bygning for butikker og kontorer.  

Navnet er etter kinokontrollør Kaare Rødde (1904–1942), som hadde bodd på Lille Tøyen (nr. 2 til plassen). Han var kommunist og aktiv sabotør under andre verdenskrig. Etter å ha blitt arrestert og torturert i 1942, kasta han seg – for å unngå å sprekke – ut fra fjerde etasje i Gestapos lokaler i Victoria terrasse. Han døde momentant.Ingar Arneberg: Lille Tøyen – arbeidernes hageby, eget forlag (1989), side 106–107.

På plassen ble det i 1947 satt opp en bauta med portrettrelieff av Rødde og Ansgar Sørlie, en annen motstandskjemper fra hagebyen. Relieffet er utført av Alfred Seland.Arneberg, side 113.

Tidligere het plassen Sverres plass. Et opprinnelig forslag var Tøienpladsen.Arneberg, side 73–74 og 113.

 Referanser 

 Litteratur 


 Eksterne lenker 



Kategori:Plasser i Oslo
Kategori:Veier i Oslo
Kategori:Lille Tøyen
Kategori:Veier i Oslo oppkalt etter menn